Jesper Petersen (SF), 2008-05-13:
Lovforslaget falder som bekendt i to dele.
For det første vil man muliggøre en selskabskonstruktion, der i praksis vil indebære en fusion af Post Danmark og det svenske statsejede postselskab, Posten AB.
For det andet vil regeringen så have lov til at sælge flere aktier i Post Danmark til Post Invest, der jo er ejet af kapitalfonden CVC Capital Partners, der i dag ejer 22 pct. af aktierne i Post Danmark.
SF vil gerne medvirke til at muliggøre fusionen af Post Danmark med det svenske postselskab.
Det vil skabe et stærkere postselskab, der kan indgå i den øgede konkurrence som følge af EU's postdirektiv.
Det nye postselskab vil forhåbentlig være endnu bedre i stand til at løfte den opgave, som vi mener skal pålægges postselskaber i Danmark efter en yderligere liberalisering af postmarkedet: en høj universel service, så man kan forvente en høj service, uanset hvor i landet man bor; at der er ensartede priser, uanset om man bor på landet eller i byen; at der er omdeling af post 6 dage om ugen, også i realiteten og ikke kun på papiret; at der bliver gode forhold for de magasiner og blade, der udgives af foreninger og frivillige organisationer i lokalområder.
Den anden del af lovforslaget om at sælge flere af statens aktier i Post Danmark er SF til gengæld modstander af, og vi ser ingen grund til, at de to elementer skal gennemføres sammen og i samme lovforslag.
Staten skal fastholde en stor ejerandel og så meget indflydelse som muligt i forbindelse med fusionen og også gerne efter en fusion.
Det er en afgørende samfundsopgave, at der er en god postservice, og staten bør både have stor indflydelse på den og have del i den gevinst, der er ved at omdele post i Danmark, hvis der overhovedet skal være sådan en og det ikke bare skal være så billigt for borgerne som overhovedet muligt.
De 22 pct. af aktierne i Post Danmark, man solgte i 2005, var dengang 1,3 mia. kr. værd.
I dag er de samme aktier 3,6 mia. kr. værd ifølge dagspressen.
Hvorfor ikke øge statens indtjening ved først at sælge senere og gerne beholde en stor del af aktierne, så indflydelsen fastholdes, mens man forhandler en fusion?
Ikke bare 3F og HK skriver det her i deres høringssvar, men også Dansk Erhverv, som regeringen jo ellers plejer at være noget lydhør over for, er kritisk over for konstruktionen i forbindelse med salget af aktier og fornuften i at gøre det nu.
Aktiemarkedet generelt har jo ikke udviklet sig så positivt, at værdierne er mere end fordoblede siden 2005, men lige præcis Post Danmarks aktier har gjort det, og mon ikke også man i forbindelse med en fusion kan regne med, at aktierne vil fortsætte med at stige?
I 2005 har embedsmændene tilsyneladende regnet forkert.
Mon ikke man også kan lave et regnestykke, der viser, at vi faktisk vil kunne tjene penge på at vente med at sælge, hvis vi overhovedet skal det?
Jeg synes også, det er relevant at gentage det spørgsmål, om det er på grund af salget af aktier til CVC Capital Partners - kapitalfonden - at profitten bliver sat så højt, at det nu ikke længere er muligt for medarbejderne i Post Danmark at levere den service, som de har lovet at de ville gøre, og som danskerne har krav på, og at når man sælger aktierne til en kapitalfond og altså skal have profit ud, så bliver der gearet til store overskud, 713 mio. kr. i 2007, blev der tidligere nævnt fra talerstolen.
Mon ikke de penge kunne være brugt til at skabe den service, som danskerne mangler nu, som de ikke får, og den service, som de har krav på?
Så i stedet for at sælge flere aktier til kapitalfonden var det måske en idé at sælge nogle flere til medarbejderne, så de har større indflydelse i selskabet og der skabes endnu større motivation hos medarbejderne, hvis der endelig skal sælges.
Så SF ser frem til udvalgsbehandlingen og håber, at vi kan få regeringen til at overveje, om det nu er fornuftigt med et aktiesalg på nuværende tidspunkt, og i det mindste, at man kan opdele det her lovforslag, så vi kan få lov til at hjælpe med den fornuftige fusion af Post Danmark, men kan stemme imod det her salg af flere aktier til kapitalfonden CVC Capital Partners.
Det var det.